“Ужо пасля арышту, перадаючы мне ключы ад вясноўскай кватэры, Алесь коратка сказаў: Беражыце “Вясну. Гэта прагучала як запавет: як бы ні складваліся далейшыя падзеі, “Вясна павінна працаваць і далей, выконваць сваю місію. Да гонару маіх калег-вясноўцаў трэба сказаць, што гэты запавет зняволенага кіраўніка арганізацыі выконваецца. Ніводзін з сябраў “Вясны не спыніў сваёй дзейнасці, не зачынілася ніводнае рэгіянальнае прадстаўніцтва арганізацыі, не знік ніводзін накірунак нашай дзейнасці. Выхад гэтай кнігі, няхай і запознены, таксама ёсць пацвярджэннем гэтаму. Выпрабаванні толькі зрабілі працу “Вясны больш зладжанай і эфектыўнай, з’ядналі калектыў, яшчэ больш навучылі цаніць і берагчы адзін аднаго. І гэта вынік агульнай перакананасці ў справядлівасці нашай дзейнасці, паказчык таго, што “Вясна аб’яднала глыбока ідэйных людзей, аднадумцаў, — падкрэсліла Таццяна Равяка.